Document ID: /roh_data/filtered/fineweb-2-filterrobots_roh.jsonl.gz/5783

Per sias gravuras d’arom ha el duvrà ina tecnica speziala da cumbinar maletg e text sin la medema pagina, sco Georges Capol declera. El ha scrit in artitgel sur da Martini ed è scolast ed intermediatur da cultura. I fetschia smirvegliar, con perfetg e detaglià che las vedutas sajan, di Capol. Quai saja il cumenzament da la cartografia e da la tecnica da mesirar en Svizra.
Maletgs da sontg Clau da Flüe e Johannes Guler
L’artist da Zignau ha era creà in maletg da la battaglia da Murten e maletgs religius e purtrets da prominents sco il sontg Clau da Flüe ubain l’istoricher e politicher grischun Johannes Guler. Mo tuttina è Martin Martini strusch enconuschent en Surselva. In motiv è ch'el ha lavurà surtut ordaifer la Surselva, per exempel a Cuira, Lucerna, Friburg, Altdorf ed en l’Italia.
Exposiziun en il Museum sursilvan Cuort Ligia Grischa
Davent dals 23.4 fin ils 31.10.2017 preschenta il Museum sursilvan Cuort Ligia Grischa a Trun ovras da l’artist indigen ch'è pauc enconuschent. In artist che ha revoluziunà tipografia, la tecnica da squitschar cun gravuras d'arom e la cartografia.